עולם מופלא 2

עולם מופלא 2 (באנגלית: Planet Earth II) היא סדרת-טבע תיעודית עטורת פרסים, שהופקה על ידי ה-BBC ב-2016, והמהווה סדרת המשך לסדרה המצליחה עולם מופלא. הסדרה מורכבת מ-6 פרקים עיקריים, העוקבים אחר החיות השונות בכדור הארץ ומעקב אחרי בעלי חיים שנראו בסדרה הראשונה עשר שנים לפני כן ואחרי הישרדותם בכדור הארץ (למשל אחרי נמר השלג, עדניים, דולפיני נהרות, אריות נמיב, פילים אסייתים וקרנפים בהודו, יעלים נובים, פינגוויני רצועות-הסנטר, ביזונים או איילי צפון נמלטים מזאבים ארקטיים). את הסדרה הפיק דייוויד אטנבורו שהוא גם הקריין בסדרה, ואת הפסקול הלחין הנס צימר. הסדרה זכתה במספר פרסים, ובינם פרס אמי לבידור בפריים טיים בקטגוריית סדרת תיעודית בשנת 2017. באותה שנה דירגו משתמשי האתר IMDb את הסדרה במקום הראשון ברשימת 250 סדרות הטלוויזיה הטובות ביותר בכל הזמנים.

הסדרה מציגה שימוש בטכנולוגיות צילום מתקדמות יותר מהסדרה הראשונה וכוללת צילומים בטכנולוגיית טלוויזיה בהבחנה גבוהה, שיוצרת איכות תמונה טובה יותר. בנוסף היא כוללת צילומים רבים מרחפנים, ייצוב טוב יותר של המצלמה, וצילומים בשליטה מרחוק, שאפשרה לקרב את המצלמה לחיה המצולמת עד למרחק סנטימטרים בודדים.

בשניים מפרקי הסדרה נלקחו צילומים מישראל: בפרק 2 המוקדש להרים צילומי יעלים במדבר יהודה, ובפרק 4 המוקדש למדבריות צילומי עטלף אודנן ועקרב עקצן צהוב בנגב

הסדרה יצאה כעשר שנים לאחר צאת הסדרה "עולם מופלא" (2006) - בשנת 2016. הסדרה שודרה בארץ בערוץ כאן 11 עם תרגום עברי החל מ-20 במאי 2017, כאשר שנה לאחר מכן, ב-2018, היא שודרה בדיבוב עברי בערוץ KIDZ עם הקריינות של יואב כהן.

במהלך 2023 תצא סדרת ההמשך שלה - עולם מופלא 3.

פרקי הסדרה 
איים: הפרק הראשון סוקר את סביבות האיים השונים. נראים בפרק עצלן גמדי בשחייה בים, למורים במדגסקר, דרקון קומודו נלחם ביריבו, עופות שונים באיי סיישל כמו שחפית הפיה, נודי חומה וציפור שודדת ביצים - פודי סיישל. באיי גלאפגוס איגואנת ים צעירה נמלטת מלהקה של זעמנים גלאפגים מהירים, להקת סרטני חג המולד באי כריסמס מתכוננים לרבייה, פינגווין חסון, יסעוריים ואלבטרוס בולר מקננים באיי סנארס ופינגווינים רצועות-הסנטר מקננים על האי זבודובסקי הגעשי שסביבו אבנים חדות מסוכנות. הפינגווינים מסתכנים בחייהם עם כל קפיצה לים ובחזרה אך זוכים לסביבה חמימה הטובה לביציהם.
הרים: בפרק זה נראים סביבות ההרים הגבוהים. גדיי יעל נובי יורדים מהרים בעין גדי לנחל ונמלטים משועל, עיטים זהובים נלחמים על נבלת שועל, בהר קניה צמחייה מתמחה כמו סביון ענק וצמחי אברש ענקיים מכסים את עליהם בלילה, בהרי האנדים נראים ויסקאשה ופלמינגו האנדים שנמלטים ממזג אוויר קשה הן חם והן קר, שונר בובקט מחפש עכברים וברווזים סביב נהר הררי, דובי גריזלי מתעוררים משנתם ומתחככים בגזעי עצים כדי להשיר את פרוותם, ונמרי שלג מזדווגים ורבים בהרי ההימלאיה.
ג'ונגלים: בפרק זה נראים בעלי החיים והצמחים של יערות הגשם. נראים בפרק למורי האינדרי במדגסקר, קוף עכביש, דרקון דואה, קוליברי ארך-מקור שמצליח לשרוד בתחרות עם קוליבריים נוספים, יגואר שצד ביער המוצף של ברזיל קיימן שחור וקפיבארות ודולפין נהרות נדיר שהתגלה במימי יערות (דולפין נהרות ארגואיי), שממית רחבת זנב, צפרדע הזכוכית מתגוננת על ביציה מצרעות, פטריות אש השועל, חיפושית תולעת הרכבת (Phrixothrix) וזכרי בת עדן אדומה ועדני וילסון מרשימים את הנקבות.
מדבריות: בפרק נראים המדבריות של העולם. בפרק נראים להקת אריות מדבר בציד ייחודי של ג'ירפה, עקב האריס צד סנאי קרקע במדבריות אמריקה וחנקן משפד טרף על עמוד, להקת ארבה מעופפת במדגסקר, סוסי מוסטנג מתחרים, קטת נמקוואה מחפשת בורות מים במדבר קלהרי ומשקה את צאצאיה, להקות של פילים, גנואים, זברות, דלגנים, יענים וראמי צבי בבור מים גדול. עטלף אודנן טורף עקצן צהוב בנגב. ובמדבר נמיב מספר בעלי חיים מתמחים חיים במדבר כולל שממית חול נמיב, חיפושית מדבר נמיב, לטאה שטוחת אף, נחש ביטיס וזיקית נאמאקה וכן החפרפז השוחה בחול.
ערבות עשב: הפרק מתאר את ערבות העשב ברחבי העולם. בפרק נראים בתוך הפארק הלאומי קזירנגה בהודו בין העשבים הגבוהים פיל, קרנף, תאו וטיגריס המתחבאים מאחוריו. בערבות העשב במקומות אחרים נראים צעיר סאיגה עם אמו, אריות מנסים לצוד תאו אפריקני, עדרי גנו ואחריהם שרקרק ארגמני המחפש יצורים המושכים חרקים ביניהם חוברה אפריקנית, יען ופיל אפריקני, עכברון הקמה מחפש מזון ונמלט מתנשמת, נמלים קוצרות עלים (Leafcutter ant) בפעולה ודוב נמלים גדול בציד טרמיטים, סרוואל מחפש חולדות, שזרן ג'קסון מופיע בתצוגת חיזור, ביזונים חופרים אחרי עשבים בשלג ועוזרים לשועל ללכוד נברן ועופרי איילי צפון נמלטים מזאבים.
ערים: הפרק האחרון של הסדרה עוסק בבית הגידול החדש ביותר על כדור הארץ, הנוף העירוני כמו כן הפרק מציג בעלי חיים המסתגלים לשרוד בערים, קופי לנגור אפור המתרוצצים בג'ודפור, בז נודד צד לו יונים בין גורדי השחקים של ניו יורק, נמרים צדים אחרי חזירים בין סמטאות מומבאי, זרזירים מתאספים ממלאים את השמיים מעל רומא, זכר סוכי ענק מנסה להרשים נקבה ליד טאונסוויל, אמא דביבון וגוריה בארובה וחצר אחורית שבטורונטו, קופי מקוק רזוס גונבים אוכל בשוק השורץ של ג'איפור, צבועים החיים בשותפות עם תושבי הרר, שפמנונים אירופים תופסים יונים בנהרות אלבי, אורות העיר של הונג קונג, אבקועי צב ים קרני נמשכים לאורות הלילה בברבדוס לאחר שבקעו, עץ עולה לגינת גג במילאנו, הגינות השופעות של סינגפור הכוללת גינות מרהיבות ובעיקר את גינות הענק "Gardens by the Bay" ולבסוף אטנבורו מסכם את הסדרה על רקע העיר שבה הוא גר, לונדון, מתוך מגדל השארד.
עולם של פלא - פרק מוסף החוזר על קטעי הסדרה.

קישורים חיצוניים 
 

 
 קדימון הסדרה באתר YouTube

הערות שוליים

תוכניות תעודה של ה-BBC
סדרות טלוויזיה בריטיות שעלו לשידור בשנות ה-2010
תוכניות טבע
דייוויד אטנבורו